Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: az 1071/1998. (V. 22.) Korm. határozathoz
Paragraph Index: 1078

d) Közcélú mobil rádiótelefon szolgáltatás A Kormány célja, hogy a mobil szolgáltatási piacon a versenyhelyzetet fenntartsa. A mozgó és személyi távközlés támogatása az Európai Unió egyik fontos célkitűzése. A hazai digitális közcélú mozgó rádiótelefon szolgáltatások (GSM) sikere is igazolja, hogy ezt a törekvést támogatni kell oly módon is, hogy a még be nem vezetett köz-, külön- és zártcélú rádiótávközlő rendszerek — pl. polgári célú TETRA, PAMR, kormányzati készenléti rádiótávközlő rendszer, DCS 1800, UMTS, S-PCS (műholdas), szórt spektrumú szolgáltatás — frekvenciasávjaira vonatkozó terveket a Frekvenciasávok Nemzeti Felosztási Táblázatában rendszeresen nyilvánosságra hozzuk. Az 1800 MHz-es sávban működő GSM platformú mobil rádiótelefon szolgáltatás az ún. DCS 1800 rendszer bevezetése hasonló fontosságú. Ennek költségeit a koncessziós bevételek meghaladják, költségvetései forrást tehát ez szolgáltatás nem igényel, hanem inkább állami bevételt eredményez. Tekintettel a hazai piac nagyságára és a gazdaság növekedési kilátásaira rövid távon az látszik indokoltnak, hogy a meghatározó piaci szereplők száma az UMTS rendszer bevezetéséig háromnál több ne legyen. Természetesen, ha a piac igényli és frekvenciasávok rendelkezésre állnak, nem szükséges korlátozni a piaci szereplők számát. A meglevő mobil szolgáltatók eredményes pályázása esetén gondoskodni kell arról, hogy ne élvezhessenek versenyelőnyt az új belépővel szemben, és kötelezettségként kell meghatározni a jelenlegi GSM szolgáltatók belső roaming szolgáltatását az új belépő részére. A polgári TETRA és a DCS rendszerek megnyitják a lehetőséget a mobil rádiótelefon szolgáltatás általánossá tétele előtt. Ez jelentheti az első lépést a személyi és az univerzális mobil távközlés megvalósítása felé. Az UMTS megjelenésével a mobil piac teljes liberalizálása után 2002—2003-tól kezdődően kell számolnunk, amikor már csak a frekvenciák biztosítása jelenthet korlátozást. A szolgáltatási kínálat abban a mértékben fog bővülni, ahogy azt a vásárlóerő igényli, illetve engedi. E célok megvalósítása érdekében törekedni kell arra, hogy NATO csatlakozási felkészülésünk során a NATO rendszerekhez alkalmazkodó eszköz korszerűsítésnél a frekvenciagazdálkodási szempontok is érvényesüljenek és új berendezést a DCS 1800 sávjába sem a jelenlegi polgári, sem a katonai felhasználók ne telepíthessenek. Szabaddá kell tenni az EU szabvány szerinti 3. GSM sávot is polgári felhasználásra. A Kormány a megszűnt hírközlési alapból átvett feladatok fejezeti kezelésű előirányzatának felhasználásával az 1999—2001 közötti időszakban 3 Mrd Ft összeget biztosít azon új berendezések beszerzésére, melyek a — DCS 1800 rendszer 1998. december 31-én esedékes sávfelszabadításával ideiglenesen másik frekvenciasávba áthangolandó — mobil kormányzati eszközök kiváltását szolgálják.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes